PSG-direktør ringte Siem - dro for å se Martin
Norges Fotballforbunds generalsekretær merker godt den voldsomme internasjonale interessen for norsk fotballs store juvel. Flere Bundesliga-klubber har spurt Siem om Strømsgodset-spilleren og foran U21-kampen mot Portugal på torsdag tok den franske storklubben PSG kontakt.Arbeidsgiveren til den svenske superstjernen Zlatan Ibrahimovic er åpenbart interessert i Martin Ødegaard. De ble neppe mindre giret etter å ha sett unggutten storspille mot Portugal. - Sportsdirektøren ringer ikke meg hvis han synes det bare er tull. Det viser at det er en seriøsitet knyttet til interessen rundt Martin. Det er ikke bestandig sportsdirektøren selv kommer på kamper. Da betyr det at de synes dette er spennende, sier Siem til VG. Han synes selvsagt det er stas at en norsk fotballspiller igjen har blitt en snakkis i Fotball-Europa. Det er noen år siden sist. - Jeg har fått mange henvendelser fra klubber som lurer på om han har agent, hvordan familien er, hvor mange kamper han har spilt og så videre. På den offisielle middagen i England så spurte jo alle om «han 15-åringen». Det er få klubber i Europa som ikke vet at det finnes en 15-åring som har debutert for Norge og spiller i Tippeligaen, sier Siem. - Martin Ødegaard kan komme til å gi A-landslaget et løft fremover? - Ja, absolutt. Vi er litt sulteforet på sånne profiler. Vi må ikke være redd for å si at vi trenger det. Samtidig må vi ikke hausse det så mye opp at det går utover Martin, svarer NFFs generalsekretær.Trolig hadde Ødegaard blitt hentet inn i A-landslagstroppen som møter Italia i tirsdagens EM-kvalifiseringskamp hvis han ikke hadde våknet opp til en lyskeskade etter den imponerende U21-kampen mot Portugal. - Sånn jeg tolker det, så hadde han blitt tatt ut nå hvis han ikke hadde fått den lyskeskaden, sier Kjetil Siem. - Det er ikke noe alvorlig, men han må ut av trening så det ikke utvikler seg. En liten overbelastning i lysken. Håper han er klar neste helg, men dette var en stor nedtur, sier pappa Hans Erik Ødegaard til VG. Mats Møller Dæhli, tre år og ni måneder eldre enn Martin Ødegaard, skulle gjerne hatt selskap av stortalentet på A-landslaget. - Det lover veldig godt det han driver med. Han er en veldig naturlig fotballspiller. Han gjør enkle flikker og ting som ser enkelt ut - som egentlig er veldig vanskelig. Det er veldig imponerende. Det hadde vært gøy om han var med, sier Dæhli, som allerede har tatt kontakt med Ødegaard. - Vi har pratet litt på Facebook. Jeg så han spille en kamp før sesongen for Godset. Da sendte jeg en melding der jeg sa at det var gøy å se ham spille. Så har vi pratet litt frem og tilbake siden. Jeg har vært litt i hans posisjon, selv om han har fått ekstremt mye oppmerksomhet i tidlig alder, sier 19-åringen.Landslagskaptein Per Ciljan Skjelbred forteller at lagkameratene i Hertha Berlin har bombardert ham med spørsmål om Martin Ødegaard. - Det er faktisk helt sykt. Jeg visste jo ikke om han selv engang før de kom og spurte meg. Det er artig at det setter Norge på kartet også utenom skiidrett, sier Skjelbred. Morten Gamst Pedersen tror det kan være fornuftig at Ødegaard ikke blir kastet til de italienske ulvene. - Den fysiske delen av spillet er den tøffeste utfordringen. Jeg tror ikke italienerne hadde tatt hensyn til at han er 15 år. De er så kyniske at de kunne ha sett muligheten til å sparke ham ned, sier landslagsveteranen. Han tror det er bedre at Martin Ødegaard venter med kvalikdebuten når motstanden er litt enklere senere i høst.
Paris Saint-Germains sportsdirektør tok i forrige uke kontakt med Kjetil Siem. Så reiste han til Drammen og fikk se Martin Ødegaard (15) herje på U21-landslaget. forrige uke kontakt med Kjetil Siem. Så reiste han til Drammen og fikk se Martin Ødegaard (15) herje på U21-landslaget.